Úradný vestník L 052 , 04/03/1993 S. 0018 - 0021

Fínske špeciálne vydanie: Kapitola 15 Zväzok 12 S. 0087

Švédske špeciálne vydanie: Kapitola 15 Zväzok 12 S. 0087



Smernica Rady 93/5/EHS z 25. februára 1993 o pomoci členských štátov Komisii a o ich spolupráci pri vedeckom skúmaní otázok týkajúcich sa potravín RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, a najmä na jej článok 100a, so zreteľom na návrh Komisie [1], v spolupráci s Európskym parlamentom [2], so zreteľom na stanovisko Hospodárskeho a sociálneho výboru [3], keďže k dotvoreniu a hladkému fungovaniu jednotného trhu s potravinami treba skúmať a vyhodnocovať vedecké otázky týkajúce sa potravín, najmä ak sa tieto otázky týkajú ľudského zdravia; keďže spotrebitelia majú právo na potravinovú politiku spoločenstva, ktorá presadzuje nezávadnosť potravín najmä s ohľadom na sporné výživové, mikrobiologické a toxikologické otázky; keďže na pomoc pri plnení tejto úlohy Komisia rozhodnutím 74/234/EHS [4] zriadila Vedecký výbor pre potraviny; keďže sa v súčasnosti v súvislosti s otázkami verejného zdravia požaduje konzultácia s týmto výborom pre množstvo smerníc, ako sú smernice o diétnych potravinách, o látkach a predmetoch určených pre kontakt s potravinami, o prídavných látkach, o látkach určených na aromatizáciu a o extrakčných rozpúšťadlách; keďže Vedecký výbor pre potraviny by sa mal v omnoho väčšej miere zapájať do vytvárania politiky spoločenstva v oblastiach potravín, stravy a verejného zdravia; keďže proces dosahovania uspokojivého vedeckého základu v záležitostiach týkajúcich sa nezávadnosti potravín musí byť v záujme spotrebiteľov aj priemyslu nezávislým, transparentným a účinným a musí odrážať situáciu vo všetkých členských štátoch; keďže pre zaistenie riadneho fungovania tohto výboru potrebuje spoločenstvo vedeckú podporu členských štátov; keďže aj spoločenstvo potrebuje vedeckú podporu v iných otázkach verejného záujmu zásadných pre fungovanie vnútorného trhu, ako je riešenie prípadov kontaminácie potravín a vo všeobecnosti tam, kde treba stanoviť nové predpisy týkajúce sa potravín, ktoré môžu ovplyvňovať ľudské zdravie; keďže na zaistenie toho, aby sa tieto úlohy splnili, musí mať Komisia prístup k informáciám a pomoci dostupným v členských štátoch, čím sa uľahčí plnenie jej úloh; keďže v členských štátoch existujú rozličné subjekty, ktorých úlohou je poskytovať svojim vládam vedecké poradenstvo v otázkach týkajúcich sa potravín; keďže tieto prostriedky treba účinne využívať na podporu činnosti spoločenstva prostredníctvom spolupráce; keďže členské štáty prijmú všetky potrebné opatrenia, vrátane finančných opatrení v rámci svojich možností, aby príslušným orgánom a subjektom umožnili spoluprácu s Komisiou a poskytovanie potrebnej pomoci pri vedeckom skúmaní otázok verejného záujmu v súvislosti s potravinami; keďže sa preto musí zabezpečiť aproximácia právnych predpisov, ktorými sa tieto subjekty riadia, aby mohli s Komisiou spolupracovať najmä s cieľom predovšetkým navrhnúť budúce pravidlá pre zaistenie voľného pohybu potravín na základe všetkých dostupných vedeckých údajov; keďže je nevyhnutné rozšíriť a posilniť právomoci a odborné znalosti Vedeckého výboru pre potraviny, predovšetkým s cieľom zvýšenia účinnosti spoločenstva v otázkach potravín; keďže je nevyhnutné zabezpečiť účasť tretích krajín na tejto spolupráci; keďže za riadenie tejto spolupráce musí byť zodpovedná Komisia, pričom členské štáty jej musia zo svojej strany pomáhať pri plnení úloh v rámci Stáleho výboru pre potraviny; keďže dotvorenie vnútorného trhu by malo vyvolať zvýšenú účasť spoločenstva na rokovaniach a na práci medzinárodných organizácií v oblasti potravín a takisto aj v bilaterálnych vzťahoch, PRIJALA TÚTO SMERNICU: Článok 1 1. Členské štáty príjmu nevyhnutné opatrenia na to, aby svojim príslušným orgánom a subjektom umožnili spolupracovať s Komisiou a poskytovať jej nevyhnutnú pomoc vo vedeckom skúmaní otázok verejného záujmu týkajúcich sa potravín, predovšetkým v oblasti verejného zdravia, a to prostredníctvom vedeckých odborov súvisiacich s medicínou, výživou, toxikológiou, biológiou, hygienou, potravinárskymi technológiami, biotechnológiami, novými potravinami a postupmi, metódami posudzovania rizík, fyzikou a chémiou. 2. a) Postup spolupráce podľa tejto smernice sa použije v prípade, ak akt Rady vyžaduje stanovisko Vedeckého výboru pre potraviny. b) V prípade potreby sa o použití postupu spolupráce podľa tejto smernice pri riešení iných otázok týkajúcich sa ochrany zdravia a bezpečnosti osôb v dôsledku konzumácie potravín rozhodne v súlade s postupom uvedeným v článku 5. Článok 2 Každý členský štát určí orgán alebo subjekt, ktorý bude zodpovedný za spoluprácu s Komisiou a za rozdeľovanie úloh podľa článku 3 vhodným ústavom v danom členskom štáte, a oznámi túto skutočnosť Komisii. Komisia uverejní zoznam určených orgánov uvedených v predchádzajúcom odseku v Úradnom vestníku Európskych spoločenstiev a bude ho aktualizovať. Každý určený orgán odovzdá Komisii zoznam ústavov podliehajúcich jeho pôsobnosti a zúčastňujúcich sa na spolupráci a oznámi jej všetky zmeny tohto zoznamu. Komisia tieto údaje odovzdá uvedeným orgánom a ostatným zúčastneným subjektom. Článok 3 1. Hlavné úlohy, ktoré majú vykonávať ústavy podieľajúce sa na spolupráci, sú uvedené v prílohe. 2. V súlade s postupom stanoveným v článku 5 sa prijmú tieto opatrenia: - stanovenie pravidiel pre správne riadenie tejto spolupráce, vrátane: - opatrení na zabezpečenie transparentnosti odporúčaní Vedeckého výboru pre potraviny, - postupov pre predkladanie a hodnotenie dokumentácie, - zostavenie zoznamu úloh a s nimi súvisiacich priorít a jeho aktualizácia najmenej každých šesť mesiacov. 3. Úlohy, ktoré sa majú vykonávať podľa zoznamu prijatého v súlade s druhou zarážkou odsekom 2, sa budú rozdeľovať pomocou postupu stanoveného v článku 5 na základe vedeckých znalostí a v rámci daných možností, ktoré sú v členských štátoch dostupné. Článok 4 Komisia môže po konzultácii s orgánmi alebo subjektami uvedenými v článku 2 prizvať ústavy tretích krajín k dobrovoľnej účasti na plnení úloh nevyhnutných pre dosahovanie cieľov tejto smernice, a najmä úloh uvedených v zozname uvedenom v druhej zarážke článku 3 ods. 2. Ak ústav tretej krajiny súhlasí s tým, že sa bude podieľať na plnení úloh, Komisia bude túto účasť zohľadňovať pri rozdeľovaní úloh podľa článku 3 ods. 3. Účasť podľa prvého odseku nesmie v žiadnom prípade zaťažiť rozpočet spoločenstva. Článok 5 Komisii bude pomáhať Stály výbor pre potraviny, založený rozhodnutím 69/414/EHS [5] (ďalej len "výbor"). Zástupca Komisie predloží výboru návrh opatrení, ktoré sa majú prijať. Výbor zaujme stanovisko k návrhu v lehote, ktorú môže predseda stanoviť v závislosti od naliehavosti veci. Stanovisko sa prijíma väčšinou uvedenou v článku 148 ods. 2 zmluvy pre prípady prijímania rozhodnutí, ktoré má Rada prijať na návrh Komisie. Hlasom zástupcov členských štátov vo výbore je pridelená váha stanovená v uvedenom článku. Predseda nehlasuje. Komisia prijme zamýšľané opatrenia, ak sú v súlade so stanoviskom výboru. Ak zamýšľané opatrenia nie sú v súlade so stanoviskom výboru alebo ak výbor žiadne stanovisko nezaujme, Komisia bezodkladne predloží Rade návrh opatrení, ktoré majú byť prijaté. Rada rozhodne kvalifikovanou väčšinou. Ak Rada nerozhodne do troch mesiacov odo dňa obdržania návrhu, Komisia prijme navrhované opatrenia s výnimkou prípadov, keď sa Rada proti týmto opatreniam vysloví prostou väčšinou. Článok 6 Komisia podá Európskemu parlamentu a Rade správu o štruktúre, práci a účinnosti Vedeckého výboru pre potraviny, a to v priebehu troch rokov od vykonania tejto smernice, a potom každé tri roky. Článok 7 1. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou s účinnosťou od 1. júna 1993. Bezodkladne o tom informujú Komisiu. Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty. 2. Členské štáty oznámia Komisii znenie ustanovení vnútroštátnych právnych predpisov, ktoré prijmú v oblasti pôsobnosti tejto smernice. Článok 8 Táto smernica je adresovaná členským štátom. V Bruseli 25. februára 1993 Za Radu predseda J. Trøjborg [1] Ú. v. ES C 108, 23.4.1991, s. 7 a Ú. v. ES C 107, 28.4.1992, s. 13. [2] Ú. v. ES C 94, 13.2.1992, s. 286 a rozhodnutie z 20. januára 1993 (doteraz neuverejnené v úradnom vestníku). [3] Ú. v. ES C 14, 20.1.1992, s. 6. [4] Ú. v. ES L 136, 20.5.1974, s. 1. [5] Ú. v. ES L 291, 29.11.1969, s. 9. -------------------------------------------------- PRÍLOHA Medzi hlavné úlohy, ktoré majú plniť ústavy podieľajúce sa na spolupráci, patrí: - zostavovanie protokolov pre posudzovanie rizík súvisiacich so zložkami potravín a vypracovávanie metód pre výživové hodnotenie, - určovanie výživovej primeranosti stravy, - skúmanie predkladaných výsledkov skúšok podľa predpisov spoločenstva a spracovávanie monografií pre hodnotenie Vedeckým výborom pre potraviny, - realizácia prieskumov príjmu potravín, predovšetkým takých, ktoré sú potrebné pre určovanie alebo vyhodnocovanie podmienok používania potravinárskych prídavných látok alebo pre určovanie limitných hodnôt iných látok v potravinách, - uskutočňovanie výskumu súvisiaceho so zložkami stravy v rozličných členských štátoch alebo s biologickými či chemickými kontaminujúcimi látkami v potravinách, - poskytovanie pomoci Komisii pri plnení medzinárodných záväzkov spoločenstva zabezpečovaním odborných znalostí v otázkach nezávadnosti potravín. --------------------------------------------------